**Marrëveshje**

**për koalicion paszgjedhor në mes të:**

1. **Partisë Demokratike të cilën e përfaqëson Nagip Arifi, kryetar.**
2. **Partisë për Veprim Demokratik, të cilën e përfaqëson Shaip Kamberi, kryetar.**
3. **Lëvizjes së Progresit Demokratik, të cilën e përfaqëson Shqiprim Musliu, kryetar.**

**Dispozitat e përgjithshme:**

Partitë politike të sipërpërmendura, të vendosura për një qeverisje të mirë në komunën e Bujanocit arrijnë këtë marrëveshje e cila ka prioritet luftën kundër diskriminimit, zhvillimin e gjithmbarshëm shoqërorë, arritjen e barazisë, zhvillimin ekonomik, social, kulturorë të komunës tonë.

Arritja e këtyre qëllimeve duhet të bëhet përmes procesit të hapur demokratik i cili bazohet në zgjedhjet e lira, të drejta dhe transparente, në të cilat mbizotrojnë pluralizmi i ideve, transparenca dhe fushata dinjitoze .

Me nënshkrimin e kësaj marrëveshje pajtohemi që në emër të partive tona, aktivistëve dhe kandidatëve të zhvillojmë fushatë elektorale dinjitoze në kushtet e demokracisë liberale, në frymën e parimeve të një fushate etike, duke e respektuar votuesit tonë dhe pjesmarrësit e zgjedhjeve.

**Të ndërgjegjshëm për:**

* historinë tonë kombëtare,
* për rëndësinë e bashkëpunimit ndërpartiak,
* për stabilitetin, seriozitetin e situatës dhe zhvillimin e komunës tonë,

Angazhohemi për ndërtimin e një shumice respektive, prosperuese që garanton shumicë shqiptare në mandatin e ri 2024-2028, me ndërmjetësimin e Këshillit Kombëtar Shqiptar dhe pajtohemi si në vijim:

    
**Parimet e Marrëveshjes:**

1. Partitë politike nënshkruese të kësaj marrëveshje do të sigurojnë një qeverisje komunale e cila gëzon shumicë shqiptare duke respektuar fuqinë elektorale të secilës parti nënshkruese të kësaj marrëveshje.
2. Palët nënshkruese pajtohen që të gjitha veprimet e mëtutjeshme për ndërtimin e shumicës qeverisëse do ti ndërtojnë me koncensus duke respektuar fuqinë elektorale të secilës prej tyre.
3. Palët nënshkruese të marrëveshjes obligohen të respektojnë parimin e fituesit në strukturimin e formulës së qeverisjes për mandatin katër vjeçarë të zgjedhjeve të 2 qershorit 2024
4. Në frymën e kësaj Marrëveshje, palët pajtohen për ruajtjen e integritetin e votës së lirë dhe demokratike për të garantuar jetësimin e plotë të kësaj të drejte. Lidhur me këtë palët obligohen për mbrojtjen e votës nga tjetërsimi në çdo vendvotim në Komunën e Bujanocit.
5. Marrëveshja mbetet e hapur edhe për listat e tjera garuese që sigurojnë mandate në përbërjen e re të Kuvendit komunal. Vendimin për kyçjen e tyre e marrin palët nënshkruese të kësaj marrëveshje me koncensus të plotë.

**Dispozita përfundimtare**

Në respektim të kësaj marrëveshje palët nënshkruese zotohen se do të arrijnë koalicion paszgjedhor, pavarësisht rezultatit zgjedhor dhe pritshmërive përkatëse në zgjedhje.

Bujanoc, prill 2024

**Partia Demokratike Partia për Veprim Demokratik**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Nagip Arifi, kryetar. Shaip Kamberi, kryetar**

**Lëvizja e Progresit Demokratik,**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Shqiprim Musliu, kryetar.**